. klase

Tēma: Vienaudžu izdarītais spiediens

1. nodarbība - Kas ir vienaudžu izdarītais spiediens?

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* kas ir vienaudžu izdarītais spiediens;
* kuriem cilvēkiem var un kuriem nevar uzticēties, kā saprast, kad draudzība liek justies nelaimīgam vai nav patīkama, kā risināt konfliktus, kā pārvarēt grūtības un meklēt palīdzību vai padomu pie citiem cilvēkiem, ja nepieciešams;
* kāda ir pašcieņas nozīme un tās saikne ar personīgo laimi;
* kādi tikumi nepieciešami vienaudžu izdarītā spiediena atpazīšanai.

***Skolēnam sāk veidoties morālais ieradums***

* atpazīt vienaudžu izdarīto spiedienu;
* cienīt citus cilvēkus, pat ja viņi ir ļoti atšķirīgi (piemēram, fiziskās īpašības, raksturs, personība vai ikdienas vide), pieņemt atšķirīgus lēmumus, izdarīt atšķirīgas izvēles vai dzīvot ar atšķirīgu pārliecību;
* formulēt praktiskas darbības, ko var veikt dažādās situācijās, lai uzlabotu vai veidotu cieņpilnas attiecības;
* izvērtēt, kā skolā un plašākā sabiedrībā var sagaidīt cieņpilnu attieksmi pret sevi un kā ir jāizturas ar cieņu pret citiem, tostarp pret tiem, kas ir augstākstāvoši.

**Atslēgvārdi:** vienaudžu izdarītais spiediens, sekas, īstermiņa, ilgtermiņa, mīts, stratēģijas, situācijas.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa, brīvība, Latvijas valsts | Cilvēks, rūpes, atbildība, patiesība, miers, saskaņa |
| Tikumi | Laipnība, tolerance, atbildība, taisnīgums | Kritiskā spriestspēja, pārliecinātība |

**Mācību materiāli:**

* *PowerPoint* prezentācija “Kas ir vienaudžu izdarīts spiediens?”.
* A5 izmēra lapa.

**Atslēgas jautājumi:**

1. Kas ir vienaudžu izdarītais spiediens?
2. Ko tev var spiest darīt?
3. Kurš varētu izdarīt spiedienu?
4. Kādas sekas vienaudžu izdarīts spiediens var atstāt īstermiņā un ilgtermiņā?

Mācību aktivitātes

Ierosme. Vienaudžu spiediena definēšana (ieteicamais laiks 10 min.)

**[2. slaids]** Noskatieties video «Nepadodies vienaudžu spiedienam!» <https://www.jw.org/lv/b%C4%ABbeles-m%C4%81c%C4%ABbas/jaunie%C5%A1iem/anim%C4%81cija-video/nepadodies-vienaud%C5%BEu-spiedienam/>

**[3. slaids]** Pēc video noskatīšanās skolotājs kopā ar skolēniem pārrunā šādus jautājumus:

* Kas ir vienaudžu spiediens?
* Ko tev var piespiest darīt?
* Kurš varētu izdarīt spiedienu?
* Kādas sekas vienaudžu spiediens var atstāt īstermiņā un ilgtermiņā?

Paskaidro, kā vienaudžu izdarītais spiediens var pārbaudīt mūsu raksturu.

1. aktivitāte. Lemingi (ieteicamais laiks 10 min.)

**[4. slaids]** Skolotājs parāda skolēniem multfilmu par lemingiem (<https://youtu.be/HiS6x2omaWw>) un uzdod šādus jautājumus:

1. Kā, tavuprāt, filmiņa saistīta ar vienaudžu izdarīto spiedienu?

2. Kāds, tavuprāt, ir filmiņas vēstījums par vienaudžu izdarīto spiedienu? (Skolēniem var paskaidrot, ka kādreiz pastāvēja mīts, ka lemingi migrējot sekoja savam vadonim, lecot no klintīm ūdenī, kuru nevarēja pārpeldēt, un tā rezultātā daudzi lemingi gāja bojā. Tomēr ir pierādīts, ka šis mīts nav patiess.)

3. Iztēlojies cilvēku, kas vienmēr seko pūlim. Kādus vārdus un frāzes varētu izmantot, lai aprakstītu viņa raksturu?

4. Kā šis cilvēks atšķiras no personas, par kuru gribētu kļūt tu?

2. aktivitāte. Lomu spēles (ieteicamais laiks 10 min.)

*Aktivitātei nepieciešama A5 balta lapa, katram skolēnam tiek izdalīta sava. Vārds un uzvārds uz tām nav jāraksta. Lapas ir anonīmas.*

**[5. slaids]** Skolotājs aicina skolēnus izdomāt dažas situācijas, kurās vienaudži izdara spiedienu, un pierakstīt īsu aprakstu uz iedotās lapiņas. **Skolēni savas idejas pieraksta 5 minūtes**. Pēc tam skolotājs skolēnu lapiņas savāc.

*Aktivitātes turpinājumā skolēni tiek sadalīti grupās pa 3 vai 4 atkarībā no konkrētās situācijas.*

Skolotājs katrai grupai iedala pēc nejaušības principa izlozētu vienu skolēnu uzrakstītu situāciju. Aicina skolēnus izplānot nelielu 1 minūtes etīdi dotajai situācijai **(plānošanas laiks 5 minūtes)** un izspēlēt šīs ainas klasei. Pēc lomu spēles pārējie skolēni atbild uz šādiem jautājumiem:

* Pret kuru tiek izdarīts spiediens?
* Ko šim cilvēkam spiež darīt?
* Kādi paņēmieni tiek izmantoti, lai izdarītu spiedienu?

Paskaidro, ka nākamajās nodarbībās aplūkos stratēģijas, ko izmantot, lai cīnītos pret vienaudžu izdarīto spiedienu. Skolēnu izveidotos situāciju aprakstus nepieciešams saglabāt – tos vajadzēs trešajā nodarbībā.

Kopīgā noslēguma apspriede. Pozitīvs vienaudžu spiediens? (ieteicamais laiks 5 min.)

**[6. slaids]** Skolotājs ar skolēniem pārrunā šādus jautājumus:

1. Vai vienaudžu spiediens vienmēr ir negatīvs?

2. Vai varat nosaukt kādu piemēru, kur vienaudži var piespiest darīt kaut ko pozitīvu?

3. Vai tas padara spiedienu par pozitīvu notikumu?